Ir-Regolament tal-Kummissjoni (KE) Nru 829/96
tas-6 ta’ Mejju 1996
li jemenda r-Regolament (KEE) Nru 1727/92 li jistipula regoli dettaljati għall-implimentazzjoni ta’ arranġamenti speċifiċi għall-provvista ta’ prodotti taċ-ċereali għall-Ażores u l-Madejra u jistabbilixxi l-bilanċ tal-provvista mbassar u prodotti agrikoli koperti minn miżuri speċifiċi msemmija fl-Artikoli 2, 3, 4 u 5 tar- Regolament tal-Kunsill (KEE) Nru 1601/92
Il-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 1600/92 tal-15 ta’ Ġunju 1992 li għandu x’jaqsam ma’ miżuri speċifiċi għall-Ażores u l-Madejra f’dak li għandu x’jaqsam ma’ ċerti prodotti agrikoli [1], kif l-aħħar emendat bir-Regolament tal-Kummissjoni (KE) Nru 2537/95 [2], u b’mod partikolari l-Artikolu 10 tiegħu,
Wara li kkunsidrat ir-Regolament tal-Kunsill (KEE) Nru 1601/92 tal-15 ta’ Ġunju 1992 li għandu x’jaqsam ma’ miżuri speċifiċi għall-Gżejjer Kanarji f’dak li għandu x’jaqsam ma’ ċerti prodotti agrikoli [3], kif l-aħħar emendat bir-Regolament tal-Kummissjoni (KE) Nru 2537/95, u b’mod partikolari l-Artikolu 3(4) tiegħu,
Billi l-bilanċ tal-provvista mbassar għaċ-ċereali għall-Ażores u l-Madejra huwa stabbilit bir-Regolament tal-Kummissjoni (KEE) Nru 1727/92 [4], kif l-aħħar emendat bir-Regolament (KE) Nru 2270/95 [5], u għall-Gżejjer Kanarji bir-Regolament tal-Kummissjoni (KEE) Nru 2883/94 [6], kif l-aħħar emendat bir-Regolament (KE) Nru 2931/95 [7]; billi sabiex jissodisfaw il-bżonnijiet ta’ dawn ir-reġjuni għandhom isiru emendi għall-bilanċi ta’ provvista mbassra;
Billi l-miżuri li għalihom hemm ipprovdut f’dan ir-Regolament huma skond l-opinjoni tal-Kumitat ta’ Ġestjoni għaċ-Ċereali,
ADOTTAT DAN IR-REGOLAMENT:
Artikolu 1
L-Anness għar-Regolament (KEE) Nru 1727/92 hu mibdul bl-Anness I ta’ hawn.
Artikolu 2
L-Anness VI għar-Regolament (KE) Nru 2883/94 hu mibdul bl-Anness II ta’ hawn.
Artikolu 3
Dan ir-Regolament għandu jidħol fis-seħħ dakinhar li jiġi ppubblikat fil-Ġurnal Uffiċjali tal-Komunitajiet Ewropej.
Għandu japplika b’effett mill-1 ta’ Mejju 1996.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-6 ta’ Mejju 1996.